b"\n_START_ARTICLE_\nCan\xc3\xa7oner de Ripoll\n_START_SECTION_\nHist\xc3\xb2ria del text\n_START_PARAGRAPH_\nLa hist\xc3\xb2ria de com ha arribat a l'actualitat el text del Can\xc3\xa7oner de Ripoll \xc3\xa9s complexa, i t\xc3\xa9 origen al mateix monestir de Ripoll. Fundat al segle IX, va ser un important centre cultural i va arribar a reunir una biblioteca notable. El text del Can\xc3\xa7oner de Ripoll va ser escrit al segle XII per un monjo que no sign\xc3\xa0 les composicions, que es troben inserides en un c\xc3\xb2dex miscel\xc2\xb7lani en pergam\xc3\xad, del segle X, dedicat a glosses i etimologies (entre les p\xc3\xa0gines de menys qualitat del c\xc3\xb2dex, que origin\xc3\xa0riament s'havien deixat en blanc). A m\xc3\xa9s a m\xc3\xa9s, l'autor escrigu\xc3\xa9 els t\xc3\xadtols dels poemes en ordre invers per celar la mat\xc3\xa8ria dels poemes. _NEWLINE_Les composicions del Can\xc3\xa7oner de Ripoll van romandre ocultes dins el c\xc3\xb2dex (manuscrit 74 del fons de Ripoll de l'Arxiu de la Corona d'Arag\xc3\xb3) fins al segle XIX. L'any 1820, dins el context de la desamortitzaci\xc3\xb3, tot el fons literari de Ripoll ingress\xc3\xa0 a l'Arxiu de la Corona d'Arag\xc3\xb3, i un bibliotecari, Pr\xc3\xb2sper de Bofarull, va catalogar i relligar els volums. L'any 1824, una reial ordre orden\xc3\xa0 retornar els arxius dels monestirs, i per tant el fons de Ripoll va ser retornat. Tanmateix, el manuscrit 74 (en qu\xc3\xa8 es trobava el recull de poemes) es va quedar a Barcelona, a petici\xc3\xb3 de Bofarull, que va al\xc2\xb7legar que volia estudiar l'obra. L'any 1835, en temps de la desamortitzaci\xc3\xb3 de Mendiz\xc3\xa1bal, el monestir de Ripoll fou assaltat i l'arxiu cremat, per\xc3\xb2 el llibre es va salvar, ja que era a Barcelona. El mateix Bofarull el trasllad\xc3\xa0 del monestir de Sant Pau del Camp, on havia estat dipositat, a l'Arxiu de la Corona d'Arag\xc3\xb3, per tal de preservar el c\xc3\xb2dex de possibles assalts al monestir. _NEWLINE_Uns anys m\xc3\xa9s tard, Llu\xc3\xads Nicolau d'Olwer va descobrir els poemes i els public\xc3\xa0 l'any 1923 en la versi\xc3\xb3 original i sota l'autoria de l'An\xc3\xb2nim enamorat, i aix\xc3\xad s'ha conegut l'autor. Modernament ha estat tradu\xc3\xaft per Ravent\xc3\xb3s.\n_START_SECTION_\nAutoria del text\n_START_PARAGRAPH_\nLes composicions del Can\xc3\xa7oner de Ripoll no estan signades, i des de la seva primera edici\xc3\xb3, l'any 1923, diferents estudiosos han intentat resseguir el text fent diferents propostes del possible autor. Llu\xc3\xads Nicolau d'Olwer, primer editor de l'obra, basant-se en la paleografia del can\xc3\xa7oner, propos\xc3\xa0 el nom d'Arnau de Mont, un monjo ripoll\xc3\xa8s que potser an\xc3\xa0 a Sant Jaume de Gal\xc3\xadcia per fer una c\xc3\xb2pia del Codex Calixtinus. Altres especialistes, com Moralejo, Latzke i Elliott, proposen que l'autor dels texts no \xc3\xa9s la mateixa persona que els va escriure en el c\xc3\xb2dex.\n_START_SECTION_\nTema i estil\n_START_PARAGRAPH_\nEl Can\xc3\xa7oner de Ripoll est\xc3\xa0 constitu\xc3\xaft per vint poemes de tem\xc3\xa0tica liricoamorosa, en els quals l'enamorat lloa les virtuts de l'estimada, expressa les seves sensacions en veure-la per primera vegada i es plany per la separaci\xc3\xb3. Un dels poemes (el n\xc3\xbamero XVIII), que no porta t\xc3\xadtol, \xc3\xa9s una composici\xc3\xb3 que parafraseja l'obra del poeta franc\xc3\xa8s Marbode de Rennes (c. 1035 - 1123), que amb un to diferent a la resta de poemes recull el t\xc3\xb2pic medieval de la perillositat i la manca de sinceritat de la dona._NEWLINE_La tem\xc3\xa0tica po\xc3\xa8tica del can\xc3\xa7oner est\xc3\xa0 en relaci\xc3\xb3 amb la dels goliards, \xc3\xa9s a dir: vi, joc i dones; i especialment amb la manifestaci\xc3\xb3 m\xc3\xa9s coneguda d'aquest g\xc3\xa8nere, el Carmina Burana, la c\xc3\xa8lebre col\xc2\xb7lecci\xc3\xb3 de cants dels segles XII i XIII del monestir Bura Sancti Benedicti (Benediktbeuern) a Baviera._NEWLINE_Ambd\xc3\xb3s, tant el Can\xc3\xa7oner de Ripoll com el Carmina Burana, intenten innovar pel que fa al contingut i la forma."